*****

ΚΑΝΟΝΙΣΜΟΣ (ΕΟΚ) αριθ. 3360/83 ΤΗΣ ΕΠΙΤΡΟΠΗΣ

της 29ης Νοεμβρίου 1983

για παράταση της περιόδου αποθεματοποίησης ορισμένων ποσοτήτων σταφίδων και ξηρών σύκων που κατέχουν οι οργανισμοί αποθεματοποίησης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 1088/83 (2),

τον κανονισμό (ΕΟΚ) αριθ. 2194/81 του Συμβουλίου της 27ης Ιουλίου 1981 περί καθορισμού των γενικών κανόνων του καθεστώτος ενισχύσεων στην παραγωγή για τις σταφίδες και τα ξηρά σύκα (3), όπως τροποποιήθηκε τελευταία από τον κανονισμό (ΕΟΚ) αριθ. 3009/83 (4), και ιδίως το άρθρο 10 παράγραφος 1 και το άρθρο 14,

Εκτιμώντας:

ότι το άρθρο 10 του κανονισμμού (ΕΟΚ) αριθ. 2194/81 προβλέπει τη χορήγηση ενίσχυσης στην αποθεματοποίηση στους οργανισμούς αποθεματοποίησης για τις ποσότητες σταφίδων και ξηρών σύκων τις οποίες αγόρασαν βάσει των συμβάσεων που αναφέρονται στον κανονισμό αυτό για τη διάρκεια της αποθεματοποίησης των εν λόγω οπωρών, που δεν είναι δυνατόν να παραταθεί μετά τη λήξη της περιόδου εμπορίας· ότι, εντούτοις, ορίζεται στο άρθρο αυτό ότι, εφόσον το απαιτεί η κατάσταση της αγοράς, είναι δυνατόν να επιτραπεί η παράταση της αποθεματοποίησης ορισμένων ποσοτήτων·

ότι, με τον κανονισμό (ΕΟΚ) αριθ. 2229/83 της Επιτροπής (5), η περίοδος αποθεματοποίησης για τις σταφίδες και τα ξηρά σύκα της περιόδου εμπορίας 1981/82 έχει παραταθεί μέχρι το τέλος της περιόδου εμπορίας 1982/83· ότι ο κανονισμός (ΕΟΚ) αριθ. 1603/83 του Συμβουλίου (6) προβλέπει ειδικά μέτρα για τη διάθεση αυτών των προϊόντων· ότι η περίοδος αποθεματοποίησης πρέπει να παραταθεί έως ότου διατεθούν τα προϊόντα·

ότι στο τέλος της περιόδου εμπορίας 1982/83 ορισμένη ποσότητα ξηρών σύκων και σταφίδων που αγόρασαν κατά τη διάρκεια αυτής της περιόδου εμπορίας οι οργανισμοί αποθεματοποίησης υπάρχει ακόμη σε απόθεμα· ότι η περίοδος αποθεματοποίησης γι' αυτά τα προϊόντα πρέπει να παραταθεί στο επόμενο έτος εμπορίας·

ότι η ενίσχυση στην αποθεματοποίηση για προϊόντα που αγοράστηκαν κατά την περίοδο εμπορίας 1981/82 καθορίζεται στο άρθρο 3 του κανονισμού (ΕΟΚ) αριθ. 2426/81 της Επιτροπής (7) και, για προϊόντα που αγοράστηκαν κατά την περίοδο εμπορίας 1982/83, στο άρθρο 3 του κανονισμού (ΕΟΚ) αριθ. 2194/82 της Επιτροπής (8)· ότι για την ενίσχυση αυτή λαμβάνεται υπόψη η επιβάρυνση των επιτοκίων σε σχέση με την αγορά των προϊόντων· ότι οι ενισχύσεις πρέπει να διατηρηθούν κατά τη διάρκεια της παραταθείσας περιόδου αποθεματοποίησης·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μεταποιημένων Προϊόντων με βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η περίοδος αποθεματοποίησης για τις ποσότητες σταφίδων και ξηρών σύκων που έχουν αγοράσει οι οργανισμοί αποθεματοποίησης σύμφωνα με το άρθρο 3 του κανονισμού (ΕΟΚ) αριθ. 2194/81 και τις οποίες κατέχουν ακόμη, παρατείνεται:

α) για τα προϊόντα που διέπονται από τον κανονισμό (ΕΟΚ) αριθ. 1603/83, μέχρις ότου τα προϊόντα αυτά διατεθούν σύμφωνα με όσα προβλέπει αυτός ο κανονισμός, και

β) για προϊόντα που έχουν αγοραστεί κατά την περίοδο εμπορίας 1982/83, μέχρι τις 31 Ιανουαρίου 1984.

Άρθρο 2

Η ενίσχυση στην αποθεματοποίηση που καθορίζεται:

α) στο άρθρο 3 του κανονισμού (ΕΟΚ) αριθ. 2426/81 για προϊόντα της περιόδου εμπορίας 1981/82, και

β) στο άρθρο 3 του κανονισμού (ΕΟΚ) αριθ. 2194/82 για προϊόντα της περιόδου εμπορίας 1982/83,

χορηγείται στους οργανισμούς αποθεματοποίησης για την πραγματική διάρκεια αποθεματοποίησης των αντίστοιχων προϊόντων.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Νοεμβρίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 73 της 21. 3. 1977, σ. 1.

(2) ΕΕ αριθ. L 118 της 5. 5. 1983, σ. 16.

(3) ΕΕ αριθ. L 214 της 1. 8. 1981, σ. 1.

(4) ΕΕ αριθ. L 296 της 28. 10. 1983, σ. 1.

(5) ΕΕ αριθ. L 214 της 5. 8. 1983, σ. 8.

(6) ΕΕ αριθ. L 159 της 17. 6. 1983, σ. 5.

(7) ΕΕ αριθ. L 240 της 24. 8. 1981, σ. 22.

(8) ΕΕ αριθ. L 233 της 7. 8. 1982, σ. 18.